Véronique Reymond

D **Véronique Reymond** (* 31. Meerz 1971 z Lausanne) isch e Schwyzer Schauspiileri, Draibuechautoori un Filmreschisseeri. Si schafft im Theater un au bim Film exklusiv mit dr Stéphanie Chuat.

## Lääbe un Wiirke
D Véronique Reymond het am Kunservatoorium z Lausanne un an dr Scuola Teatro Dimitri (Tessin) studiert.

Mit dr Stéphanie Chuat, wu si chännt, syter ass si elf Johr alt isch, het si ne Chinder- un Juugedtheater grindet, d Compagnie Switch. Si hän zäme in e Hufe schwyzerische un franzeesische Theaterprodukzioone mitgwiirkt. Ire eerscht Schritt zum Film sin Video in ire Theaterstuck gsii. Anne 1999 het si aagfange Chuurzfilm schryybe un inszeniere.

Ain vu däne Film, *Berlin Backstage*, isch in dr Berliner Philharmonie drait un 2004 fir dr Berlin Today Award bim Talent Campus vu dr Internazionaale Filmfeschtspiil Berlin nominiert woore. Anne 2005 hän si dr Dokumentarfilm *Gymnase du soir, petites histoires, grandes études* un 2009 *Buffo, Buten & Howard*, e Porträt vum amerikaanische Schriftsteller un Gloon Howard Buten gmacht.

Anne 2010 het s Duo sy eerschte Kinofilm drait, *La Petite Chambre* *(Das kleine Zimmer)*, mit em Michel Bouquet un dr Florence Loiret Caille in dr Hauptrolle. Dr Film isch 2010 fir dr Internazionaale Wettbewäärb vum Filmfeschtiwäl Locarno uusgweelt woore un het d Schwyz bi dr Oscar fir dr bescht främdsproochig Film verdrätte. Anne 2011 het *La Petite Chambre* dr Schwyzer Filmbryys fir dr „Bescht Film“ un s „Bescht Draitbeuch“ iiberchuu. 2014 hän d Stéphanie Chuat un d Véronique Reymond fir ds Schwyzer Fäärnsee *À livre ouvert* drait, e TV-Seerie uf RTS 1, wu si au s Draibuech derfiir gschriibe hän. 2018 hän si *Les Dames* gmacht.

Ire zweet Spiilfilm My little Sister *(Schwesterlein)* mit dr Nina Hoss un em Lars Eidinger in dr Hauptrolle isch im Wettbewäärb vu dr Internazionaale Filmfeschtspiil Berlin 2020 in dr Kunkerränz um dr Guldi Bäär glofe.

## Uuszaichinge un Bryys
* 1999: Draibuechbryys fir *Un jour mon prince…*
* 2004: Nominierig *Berlin Today Award* fir *Berlin Backstage* bi dr Internazionaale Filmfeschtspiil Berlin
* 2011: *Schwyzer Filmbryys Quartz* „Beschts Draibuech“ un „Beschte Spiilfilm“ fir *La Petite Chambre* *(Das kleine Zimmer)*
* 2015: „Beschti Schauspiileri TV“ fir iri Roll as Christiane in dr Seerie *À livre ouvert* bi dr Soledurner Filmdääg

## Uusglääseni Filmografy
### Reschy (mit dr Stéphanie Chuat)
* 1999: *Un jour mon prince…*
* 2002: *Trains de vie*
* 2003: *Berlin Backstage*
* 2005: *Gymnase du soir, petites histoires, grandes études*
* 2008: *Éloge de la biodiversité*
* 2009: *Buffo, Buten & Howard*
* 2010: *La Petite Chambre* *(Das kleine Zimmer)*
* 2014: *À livre ouvert* (6 Episode)
* 2018: *Les Dames*
* 2020: *My little Sister* *(Schwesterlein)*
* 2023: *Transatlantic* (Fäärnsehserie)

### Draibuech (mit dr Stéphanie Chuat)
* 2002: *Trains de vie*
* 2003: *Berlin Backstage*
* 2005: *Gymnase du soir, petites histoires, grandes études*
* 2009: *Buffo, Buten & Howard*
* 2010: *La Petite Chambre* *(Das kleine Zimmer)*
* 2014: *À livre ouvert* (6 Episode)
* 2018: *Les Dames – Immer noch Frau*
* 2020: *My little Sister* *(Schwesterlein)*
* 2023: *Transatlantic* (Fäärnsehserie)

### Schauspiil
* 2003: *Macho blues*
* 2007: *Les Amours d'Astrée et de Céladon*
* 2014: *À livre ouvert*
* 2015: *La vanité*

## Weblink
* 
* Offiziälli Websyte

## Fueßnote